‘Geen kankerkrisis’: KZN-LUR sê tekort aan medikasie nie hulle skuld nie(Foto verskaf deur KwaZulu-Natal se departement van gesondheid/ANA) ŉ Tekort aan chemoterapie-medikasie is nie uniek aan KwaZulu-Natal nie en is nie die skuld van die provinsiale departement van gesondheid nie, het LUR dr. Sibongiseni Dhlomo Maandag gesê. “Ons is teleurgesteld om hoofopskrifte te lees oor ŉ sogenaamde onkologiekrisis in KwaZulu-Natal vir kankerpasiënte. Die tekort aan chemoterapie-medikasie is nie ons departement se skuld nie en dit is nie uniek aan KwaZulu-Natal nie,” het Dhlomo tydens ŉ perskonferensie in Durban gesê. Dr. Imraan Keeka, die Demokratiese Alliansie se hoof van gesondheid in KwaZulu-Natal, het verlede week beweer daar is ŉ tekort aan medikasie. Hy het gesê Addington-hospitaal en Inkosi Albert Luthuli-hospitaal word hierdeur geraak. Dhlomo voer aan die tekorte is landswyd aangemeld en die departement skenk aandag aan die probleem. “Chemoterapie is nie by enige staatshospitaal in KwaZulu-Natal opgeskort nie. Al die hospitale wat chemoterapie aanbied, gaan voort met behandelings. Die enigste uitdaging is Paclitaxel, aangesien die gekontrakteerde verskaffer nie in staat is om die medikasie te verskaf nie. Daar is nie ŉ alternatiewe verskaffer beskikbaar nie.” Hy het gesê die nasionale departement van gesondheid is op soek na alternatiewe verskaffers om die medikasie in te voer kragtens ŉ artikel 21-permit. “Verskeie medikasie word in chemoterapie gebruik en die samestelling hang af van die pasiënt se toestand. Met verdere ondersoek het ons bepaal dat meer as 29 verskillende chemoterapiebehandelings beskikbaar is.” Dhlomo en sy departement is in ŉ verdoemende verslag van die Menseregtekommissie geïmpliseer dat hulle “die regte van onkologiepasiënte by Addington en Inkosi Albert Luthuli-hospitale geskend het weens ŉ versuim om die betrokke norme en standaarde toe te pas”. Die verslag, wat gevolg het ná ŉ klag deur die DA in 2016, het ook bevind dat die maatreëls wat die provinsiale departement onderneem het om in te stel, “onvoldoende en onaanvaarbaar” was. Dhlomo het egter Maandag tydens die perskonferensie dit weer benadruk dat daar “geen krisis” is wat kankerbehandeling betref nie. “Om die waarheid te sê, ons is geleidelik besig om die situasie om te keer.” Hy het gesê danksy die departement se ingryping, is daar sewe radioterapiemasjiene in die provinsie – meer as enige ander provinsie in die land. Drie van die masjiene is by Inkosi Albert Luthuli-hospitaal, twee by Addington en een by Grey’s-hospitaal in Pietermaritzburg. Die sewende masjien word gebruik as deel van ŉ staat-privaat vennootskap by Queen Nandi en Ngwelezana-hospitaal. Die wagperiode was vroeër tussen vyf en ses maande, het Dhlomo bygevoeg, en gesê daar is tans geen wagperiode vir kinders wat onkoloë moet sien nie.